אלן דג'נרס

ביוגרפיה

דג'נרס נולדה במטרי, לואיזיאנה שבארצות הברית למשפחה נוצרית-מדעית ממוצא צרפתי, בריטי וגרמני. היא למדה תקשורת באוניברסיטת ניו אורלינס.
היא החלה את דרכה בסטנד-אפ ב-1981 במועדונים. ב-1982 היא זכתה בתחרות בכבלים והוכתרה ל"אישה המצחיקה באמריקה". ב-1986 הוזמנה להופיע בתוכנית הפופולרית The Today Show, אותה הינחה אז ג'וני קרסון. דג'נרס הייתה האדם החמישי והאישה הראשונה שהוזמנה לשוחח עם קרסון בהופעתה הראשונה בתוכנית. ב-1989 יצאה דג'נרס במופע סטנד-אפ אישי One Night Stand בכל רחבי ארצות הברית, מופע שאף הוקלט ושודר על ידי ערוץ הכבלים HBO. דג'נרס הופיעה כשחקנית אורחת בכמה סדרות סיטקום, וכשחקנית קבועה במספר סדרות שלא הצליחו לשרוד זמן רב.

היציאה מהארון

דג'נרס יצאה מהארון ב-14 באפריל 1997, וסיפרה כי היא לסבית בראיון מיוחד לטיימס מגזין. זמן קצר אחר כך, ב-30 באפריל יצאה גם הדמות של דג'נרס בסדרה "אלן" מהארון, בפרק מיוחד שכונה The Puppy - "הכלבלב". 46 מיליון איש צפו בפרק מיוחד שהפך לאחד האירועים הטלוויזיוניים הנצפים ביותר בארצות הברית עד אז ולפרק הנצפה ביותר בתוכנית אי פעם. כוכבים הוליוודים רבים השתתפו בפרק כולל לורה דרן, ששיחקה את נושא אהבתה של אלן, מנחת הטלוויזיה והאייקון התרבותי אופרה וינפרי, שגילמה את הפסיכולוגית של אלן, בילי בוב תורנטון וכן אייקונים לסביים כגון הזמרות קיי די לאנג ומליסה את'רידג'. היציאה מהארון של הדמות הפך את הסדרה "אלן" לסדרה הראשונה שבה דמות ראשית לסבית. הפרק זכה לתשואות מהמבקרים (דג'נרס אף זכתה בפרס אמי כשותפה בכתיבת התסריט הטוב ביותר) אך עורר את זעמו של הימין הנוצרי. באלבמה סירבו לשדר את הפרק, ובמדינות אחרות משכו המפרסמים את הפרסומות שלהם מהתוכנית. זה היה אחד הפרקים האחרונים בעונה הרביעית של התוכנית (אחריו שודרו עוד שני פרקים בהם יצאה אלן מהארון בפני חבריה ובפני הבוס שלה). מאותו הרגע השתנתה הסדרה והחלה להתמקד בחייה של אישה לסבית בעולם הטרוסקסואלי. בעונה החמישית של הסדרה צנח המדרוג של הסדרה ב-22 אחוזים. הסיבה לירידה זו אינה ברורה. יש הטוענים שהסדרה הפכה "גאה מדי" - ושקהל סטרייטי לא יכול היה להזדהות עם הדמות. אחרים אומרים שהקהל האמריקאי לא היה מוכן עדיין לקבל דמות ראשית לסבית בסדרה. דג'נרס עצמה טענה שהסיבה העיקרית לירידה ברייטינג הייתה חוסר התמיכה של רשת ABC בסדרה (הרשת הפסיקה לשדר פרומואים לסדרה ובלחץ הימין הנוצרי אף צירפה אזהרת תוכן בעייתי לסדרה). ב-1998 ירדה הסדרה מהמסך. ביטול הסדרה סימן את תחילתו של משבר חריף בקריירה של אלן דג'נרס, שנמשך כשלוש שנים.

הסיטקום "המופע של אלן"

ב-2000 התחילה הקריירה של דג'נרס להשתקם. היא הופיעה יותר ויותר בטלוויזיה האמריקאית, כשחקנית בסרט של HBO "אילו יכלו הקירות לדבר" (עם שרון סטון), כאורחת בתוכנית "ויל וגרייס" ו"עמוק באדמה". ב-2001 עלתה ברשת CBS סדרת סיטקום חדשה - "המופע של אלן". בסדרה גילמה דג'נרס את אלן ריצ'מונד, אשת היי-טק שמאבדת את משרתה וחוזרת לעיר הולדתה. הדמות בסדרה החדשה הייתה לסבית, אבל הסדרה לא התמקדה בנושא זה. הסיטקום זכה לביקורות טובות אך נכשל במבחן הקהל. הסדרה ירדה מהמסך אחרי שלושה עשר פרקים בלבד, אבל עוד לפני ירידת התוכנית כבר פנתה רשת NBC לדג'נרס והציעה לה להנחות תוכנית אירוח יומית.

הנחיית "אמריקן איידול"

ב-9 בספטמבר 2009, החליפה דג'נרס את מקומה של המנחה הוותיקה פאולה עבדול בתוכנית אמריקן איידול.
את ההודעה הרשמית הראשונה על המינוי המפתיע מסרה דג'נרס עצמה במהלך הטוק שואו שלה, במה שבתחילה נראה כקטע קומי על תוכניות ריאליטי אבל מהר מאוד הפך לווידוי מרגש של המנחה המוערכת.
"אני מתה על ריאליטי. אתה אף פעם לא יודע מה יקרה", פתחה המנחה, לפני שהכריזה רשמית על המינוי. "אני הולכת להיות השופטת החדשה של אמריקן איידול ואני מאוד מתרגשת. לא החמצתי אף פרק מאז עלתה התוכנית לשידור אז התפקיד הזה הוא כמו חלום שהתגשם עבורי".
דג'נרס התחייבה בחוזה שעליו חתמה לשמש כשופטת בתוכנית לפחות במשך 5 עונות.

הנחיית טקסי פרסים

בשנת 2001 הנחתה את טקס פרסי האמי.
בשנת 2006 הנחתה את טקס האוסקר.
בשנת 2014 הנחתה בשנית את טקס פרסי אוסקר ה-86, במהלכו העלתה סלפי ששבר שיא היסטורי במספר השיתופים בטוויטר.

לייבל מוזיקלי

ב-2010 פתחה דג'נרס לייבל של מוזיקה בשם Eleveneleven, המוקדש לאיתור זמרים חובבנים. הלייבל נפתח בעקבות פופולריות של הקלטת וידאו באתר יוטיוב של נער אמריקאי בן 11 בשם גרייסון צ'אנס. צ'אנס צולם בביצוע גרסה לשירה של ליידי גאגא Paparazzi בעודו מנגן בפסנתר, והקלטת ביצועו זכתה לפופולריות רבה ברחבי האינטרנט. צ'אנס הפך לאמן הראשון אשר הוחתם בלייבל. מספר חודשים לאחר מכן הוחתם נער נוסף, תום אנדרוז בן ה-16.

חיים אישיים

דג'נרס יצאה עם השחקנית אן הייש במשך כ-3 שנים. לאחר מכן ניהלה מערכת יחסים בת 4 שנים עם הצלמת והשחקנית אלכסנדרה הדיסון. משנת 2004 נמצאת דג'נרס במערכת יחסים עם השחקנית פורשיה דה רוסי. במאי 2008, בעקבות פסיקת בית המשפט העליון בקליפורניה שביטל את האיסור על נישואין חד-מיניים, הודיעה דג'נרס בתוכנית הטלוויזיה שלה על אירוסיה לדה רוסי. ב-16 באוגוסט אותה שנה, השתיים התחתנו.
דג'נרס ובת זוגה היו ידועות באורח חייהן הטבעוני, אולם בשלב מאוחר יותר חשפה שכבר איננה שומרת על אורח חיים זה.
ב-2016 החליט נשיא ארצות הברית ברק אובמה להעניק לה את מדליית החירות הנשיאותית, עיטור הכבוד הגבוה במדינה.